
MINISTERSTVO VNÚTRA SLOVENSKEJ REPUBLIKY
KRAJSKÉ RIADITEĽSTVO POLICAJNÉHO ZBORU V TRENČÍNE
	oddelenie komunikácie a prevencie	
Jilemnického 1, 911 42 Trenčín
KRPZ-TN-OKAP-11-006/2025                                                                  Trenčín 14.02.2025

Buďte stále na pozore, milí seniori !!!

[bookmark: _Hlk162464275]Vynaliezaví podvodníci nepoznajú hranice a svoju pozornosť upriamujú najčastejšie  práve na dobrosrdečných seniorov a preto Vás znovu upozorňujeme, že podvodníci ovládajú veľa spôsobov a nenásilných techník ako získať hotovosť, ceniny alebo sa dostať do Vašej blízkosti. Tento týždeň sme v našom Trenčianskom kraji zaznamenali tri podvodné konania, pričom v jenom z nich podvodník opäť oklamal seniora, známou legendou. 
V prvom prípade bol senior kontaktovaný podvodníčkou prostredníctvom telefonického hovoru. V priebehu telefonátu mu ukrajinsky hovoriaca žena povedala, že pred dvomi rokmi si založil investičné fondy a teraz si môže vybrať 10.000,-€. Senior predmetný hovor ukončil a vec oznámil na známom telefónnom čísle 158. 
V druhom prípade bol senior kontaktovaný podvodníkom prostredníctvom aplikácie WhatsApp s textom „Ahoj mami, pokazil sa mi mobil, toto je moje nové číslo. Keďže mám zablokovaný mobil mám zablokované aj účty a potrebujem zaplatiť nejaké peniaze.“ Podvodník sa snažil od seniora pod emocionálnym tlakom dostať 3.900,-€, pričom uviedol, že na druhý deň pošle peniaze späť. Senior si zachoval duchaprítomnosť a nedal sa podvodníkovi nachytať, pričom uvedený pokus o podvod oznámil polícii. 
V treťom prípade však seniorka už nebola tak obozretná a nechala sa nachytať. Podvodník ju kontaktoval prostredníctvom aplikácie WhatsApp, kedy si myslela, že komunikuje so svojim synom. Tento jej napísal, že má pokazený mobil a potreboval by vykonať súrne nejaké platby do zahraničia. Dôverčivá seniorka si nepreverila či naozaj komunikuje so svojim synom a podvodníkovi poslala prostredníctvom prevodu cez internet banking finančnú hotovosť v celkovej výške 5.123,-€. 
V tejto súvislosti, Vás taktiež žiadame o informovanie starších príbuzných alebo starších ľudí vo svojom okolí, aby aj oni mali vedomosť o častých praktikách podvodníkov. Vo veľkej miere práve včasná informovanosť dokáže zachrániť seniorom ich ťažko ušetrené a zarobené úspory.

Dodržujte niekoľko dôležitých zásad, ako sa nestať obeťami podvodníkov !
· Nekomunikujte s nikým, kto od Vás žiada peniaze, takúto komunikáciu prerušte !
· Overte si skutočnosti, ktoré Vám boli oznámené, pýtajte sa a volajte známym ! 
· Nevyhadzujte z okna peniaze, cenné predmety a neodovzdávajte ich cudzej osobe ! 
· Každú podozrivú komunikáciu si vopred preverte na známom telefónnom čísle 158 ! 
· Neposkytujte svoje bankové údaje tretím stranám a radšej sa poraďte so svojimi príbuznými alebo v pobočke Vašej banky !
· V prípade akéhokoľvek podozrenia vopred kontaktujte políciu na čísle 158 ! 

